ศุภชัยเตือนระวังหนี้เสียพุ่งพรวด
“ศุภชัย” เตือน ธปท.ให้ตรวจเข้มแบงก์ปล่อยกู้ หลังเอ็นพีแอลส่อเค้าพุ่งเท่าตัว
17 ก.พ. 2559

“ศุภชัย” เตือน ธปท.ให้ตรวจเข้มแบงก์ปล่อยกู้ หลังเอ็นพีแอลส่อเค้าพุ่งเท่าตัว
นายศุภชัย พานิชภักดิ์ อดีตเลขาธิการการประชุมสหประชาชาติว่าด้วยการค้าและการพัฒนา (อังค์ถัด) กล่าวในงานสัมมนา TMB Economic Forum ส่องเศรษฐกิจโลกเจาะธุรกิจไทย 2016 ถึงระบบการเงินของไทย ว่า แม้ในปัจจุบันระบบการเงินไทยจะถือว่าแข็งแกร่ง แต่มีความเป็นห่วงเรื่องความด้อยค่าของคุณภาพสินเชื่อ ที่ปี 2558 ลดลง 30% ซึ่งอาจส่งผลกระทบทำให้หนี้ที่ไม่ก่อให้เกิดรายได้ (เอ็นพีแอล) เร่งตัวขึ้นจาก 3% ของสินเชื่อรวม เป็น 6% ได้ แม้ว่าธนาคารพาณิชย์จะตั้งสำรองในระดับสูง แต่ก็เป็นเรื่องที่ต้องระมัดระวัง เพราะเกี่ยวข้องกับความเชื่อมั่น 
“เชื่อว่าธนาคารแห่งประเทศไทย (ธปท.) ทราบปัญหาเหล่านี้ดี แต่ต้องระมัดระวังนโยบายการเงิน ไม่ควรผ่อนคลายมาก และ ธปท.ควรมีวินัย เข้มงวดในการตรวจสอบสถาบันการเงินในด้านการปล่อยสินเชื่อมากขึ้น ไม่ใช่เน้นการเติบโตของสินเชื่อเท่านั้น แต่ต้องเน้นคุณภาพด้วย” นายศุภชัย กล่าว
นายศุภชัย ยังกล่าวถึงภาวะเศรษฐกิจโลกว่า จะไม่ดีกว่าปีที่แล้ว รวมทั้งต้องระมัดระวังความปั่นป่วนของเงินทุนไหลเข้าออกจากนโยบายกระตุ้นเศรษฐกิจด้วยการอัดเงินเข้าระบบ หรือการลดอัตราดอกเบี้ยของสหรัฐ ยุโรป และญี่ปุ่น รวมทั้งต้องจับตาหากเศรษฐกิจจีนชะลอตัวต่อเนื่อง จีนอาจจะตัดสินใจลดค่าเงินหยวนเพื่อกระตุ้นเศรษฐกิจในประเทศ
“สิ่งเหล่านี้จะมีผลกระทบรุนแรงต่อตลาดเงินตลาดทุน และค่าเงินของประเทศเกิดใหม่ รวมถึงไทย ให้มีความผันผวนรุนแรง โดยเฉพาะการไหลเข้าไหลออกของเงินอย่างไร้ทิศทาง และไหลเข้าไหลออกอย่างรวดเร็ว” นายศุภชัย กล่าว
นายไตรรงค์ บุตรากาศ ประธานเจ้าหน้าที่บริหารลูกค้าเอสเอ็มอี ธนาคารทหารไทย ยอมรับว่าปีนี้เอ็นพีแอลยังมีแนวโน้มเพิ่มขึ้นในกลุ่มลูกค้าภาคเกษตร เนื่องจากได้รับผลกระทบจากราคาสินค้าเกษตรที่ตกต่ำ โดยภาครัฐควรออกมาตรการกระตุ้น และส่งเสริมผู้ประกอบการเอสเอ็มอีเพิ่มเติม โดยเฉพาะการขยายมาตรการค้ำประกันสินเชื่อของบรรษัทประกันสินเชื่ออุตสาหกรรมขนาดย่อม (บสย.)
ทั้งนี้ ปีนี้ธนาคารคาดว่ายอดสินเชื่อคงค้างในส่วนของธุรกิจเอสเอ็มอีจะขยายตัว 4-5% จากสิ้นปี 2558 อยู่ที่ 2 แสนล้านบาท เติบโตใกล้เคียงกับภาพรวมธุรกิจเอสเอ็มอีที่จะโตได้ 4-5% เช่นกัน 
นอกจากนี้ ธนาคารตั้งเป้าค่าธรรมเนียมสินเชื่อเอสเอ็มอีปีนี้เติบโต 15-20% เทียบกับปี 2558 ที่ขยายตัว 11% พลาดจากเป้าที่ธนาคารตั้งไว้ที่ 15% เป็นผลจากภาวะเศรษฐกิจชะลอตัว ขณะที่มาตรการอัดฉีดกระตุ้นเอสเอ็มอีของรัฐบาลเกิดในช่วงเดือน ก.ย. 2558 ธนาคารจึงไม่สามารถทำได้ตามเป้า
สำหรับภาพรวมธุรกิจเอสเอ็มอีปีนี้มีโอกาสเติบโต 4-5% เนื่องจากการลงทุนภาครัฐที่เพิ่มขึ้น 20% คิดเป็นเม็ดเงินที่จะเข้าสู่ระบบมากกว่า 2 แสนล้านบาท รวมถึงมาตรการกระตุ้นเศรษฐกิจต่างๆ ที่ทำให้การบริโภคในประเทศฟื้นตัว
ด้านเศรษฐกิจปีนี้ ธนาคารประเมินว่าจะขยายตัว 3-3.5% แม้ว่าภาวะเศรษฐกิจโลกและจีนที่ยังชะลอตัว ราคาน้ำมันตกต่ำ รวมถึงความผันผวนของตลาดเงิน